मेरी केई बारी उसदे कन्नै बैह्‌सा हुन्दी। बड़ी बारी में समझाने दे जतन करदा जे ओ इक्कला दुनियां भर दियाँ बुराइयां ठीक नईं करी सकदा, जे जिसगी ओ अमानदारी आखदा ऐ, उसदा इस जमाने बिच मुंह काला ऐ, जे लोड़ा कोला मता सच युगें युगें शा सूली उप्पर चढ़दा आया ऐ, जे समें दे धारे कशा उलट चलने आले गी ज्हैरा दे प्याले पीने पौंदे न। ते में ते कमला भाभी नै रलीयै उसी लक्खां बारी आक्खेआ हा जे अपने दमाका दे उस कीड़े गी ओ मारी छोड़े जड़ा हर बेल्लै ओदे अन्दर ‘खुरबल, खुरबल’ लाई रखदा ऐ। बो ओ साढ़िए सिक्खें उप्पर हस्सी छोड़दा ते बड़ी गै दोआस मस्कान अपने होठ उप्पर लेआनीऐ आखदा-“जिस रोज मेरे अन्दर दा कीड़ा मरी जाग उस्सै रोज मेरा बी अन्त होई जाग।”